પણ આ પ્રવાસમાં બચારી ટીમ ઇન્ડિયાનો કચરા પર કચરો થઇ રહ્યો છે. પહેલા ઈંગ્લેન્ડનાં અખબારોએ ભારતીય ટીમને ઘેટાંની રખેવાળી કરતાં કૂતરા સાથે સરખાવી વિવાદ ઊભો કર્યો. ત્યાર પછી નાસિર હુસેન નામનાં ભૂતપૂર્વ ક્રિકેટ કપ્તાને ભારતીય ફિલ્ડર માટે ગધેડા શબ્દ વાપરી ઘણો વિવાદ સર્જ્યો છે. ખરેખર તો આમાં ઈંગ્લેન્ડનાં છાપાઓ અને કોમેન્ટેટર નાસિર વચ્ચે એકસુત્રતાનો અભાવ વર્તાય છે. કોઈ કૂતરાં કહે અને કોઈ ગધેડાં કહે, એમાં બિચારા પ્લેયર્સ કન્ફયુઝ ન થઇ જાય? એક વ્યક્તિ એક સાથે ક્યાં તો માણસ હોઈ શકે, ક્યાં કૂતરો હોઈ શકે અથવા તો ગધેડો હોઈ શકે. બધું એક સાથે તો ન જ હોય ને? જેનામાં આટલી પણ કોમનસેન્સ નથી, એવાં કોમેન્ટેટર બની બેઠા છે ઈંગ્લેન્ડમાં બોલો.